नज़रिया: मातृभाषा की पगडंडी से नहीं अंग्रेज़ी के एक्सप्रेस-वे से गुज़रता है तरक़्क़ी का क़ाफ़िला
नई शिक्षा नीति में 5वीं क्लास तक मातृभाषा में पढ़ाई के विचार को जिस समर्थन की उम्मीद थी वह नहीं मिला। सरकार को लग रहा था कि वह इसे क्षेत्रीय भाषा बनाम अंग्रेजी का मुद्दा बना कर सांस्कृतिक राष्ट्रवाद के अपने एजेंडे को नई धार दे सकती है। लेकिन ऐसा नहीं हुआ क्योंकि ये बात अब शायद ही किसी से छिपी है कि अंग्रेजी लिखने-पढ़ने और बोलने की काबिलियत किस तरह गरीबी से मुक्ति और सामाजिक तरक्की का पासपोर्ट बन गई है।
इन्फोसिस के नॉन एग्जीक्यूटिव चेयरमैन नंदन नीलेकनी ने 12 साल पहले लिखी अपनी एक किताब ‘इमेजिनिंग इंडिया’ में अंग्रेजी को बेहतर करियर बनाने वाली एक अदृश्य भाषा कहा था लेकिन अब सब कुछ साफ दिख रहा है। खास कर उन लोगों को जो भारत जैसे भारी गैर बराबरी वाले देश में आर्थिक-सामाजिक तरक्की के निचले पायदान पर मौजूद हैं।
नीलेकनी ने इस किताब में बताया है कि कैसे अंग्रेजी जानने वाले युवाओं ने भारत को रातोंरात बीपीओ सेक्टर का स्टार बना दिया। भारत की आईटी क्रांति इसी बीपीओ लहर पर सवार होकर आई और इसने देश में एक बड़े मध्य वर्ग का निर्माण किया।
भारत का रियल एस्टेट सेक्टर देश में शुरू हुई आईटी कंपनियों के पेशेवरों की बदौलत ही चमका क्योंकि पच्चीस से तीस साल के युवाओं के पास पैसा और ऐसी जॉब सिक्योरिटी थी कि वे महानगरों में लाखों का फ्लैट खरीद सकते थे। आज जब क्रैश हो चुके रियल एस्टेट सेक्टर की बात होती है तो लोग कहते हैं कि इसे बदहाली से निकालने के लिए कम से कम दस इन्फोसिस की जरूरत है। आईटी के जरिये इस देश में जो भी समृद्धि आई वह भारतीयों के तकनीकी ज्ञान के साथ अंग्रेजी में उनकी पकड़ का नतीजा थी। अंग्रेजीदां पेशेवरों की ताकत को देख कर ही दुनिया भर की कंपनियों ने सॉफ्टवेयर लिखने और आउटसोर्सिंग का काम भारतीय आईटी कंपनियों को देना शुरू किया। चीन के पास भी तकनीकी ताकत थी लेकिन इस बाजार में शुरुआती दौर में वह सिर्फ कमजोर अंग्रेजी की वजह से पिछड़ गया।
इस तरह आपकी मार्केट वैल्यू बढ़ाती है अंग्रेज़ी
अंग्रेजी किस तरह आपकी कमाने की ताकत बढ़ाती है इसका एक दिलचस्प उदाहरण कुछ साल पहले ह्यूमन रिसोर्सेज और एम्प्लॉयमेंट सर्विसेज मुहैया कराने वाली कंपनी टीमलीज के संस्थापक मनीष सभरवाल ने दिया था। ‘इंडियन एक्सप्रेस’ को दिए एक इंटरव्यू में उन्होंने बताया था कि दिल्ली के मार्केट में अंग्रेजी न जानने वाला यूपी के किसी युवा की लेबर मार्केट में पैकर या लोडर के तौर पर दस हजार से शुरुआत होती है। लेकिन नॉर्थईस्ट के अंग्रेजी जानने वाले युवक की शुरुआत किसी दफ्तर में फ्रंट ऑफिस संभालने या किसी मॉल में कस्टमर रिलेशनशिप एक्जीक्यूटिव से हो सकती है। यह प्रोफाइल उसका वेतन सीधे 18 से 20 हजार रुपये कर देता है।’ सभरवाल का कहना था कि भारत की इकनॉमी तेजी से सर्विस सेक्टर की ओर झुकती जा रही है और इसमें अंग्रेजी का रोल और बड़ा हो जाता है। इस सेक्टर में कम्यूनिकेशन स्किल, मैन टु मैन इंटरएक्शन और कंप्यूटर एप्लीकेशन का इस्तेमाल ज्यादा होता है। इसलिए अंग्रेजी का महत्व बढ़ जाता है।
अंग्रेजी एक वोकेशनल स्किल है और इसका सर्विस सेक्टर के वेतन पर खासा फर्क पड़ता है। अंग्रेजी न जानने वाले एक सेल्समैन को अंग्रेजी जानने वाले सेल्समैन से कम वेतन मिलेगा क्योंकि भारत के अंग्रेजीदां मिडिल या अपर मिडिल क्लास को ज्यादा अच्छी तरह से एंगेज करने की उसकी काबिलियत हमेशा संदिग्ध रहेगी।
दुनिया के सबसे असरदार बिजनेस स्कूल हार्वर्ड की मैग्जीन ‘हार्वर्ड बिजनेस रिव्यू’ के एक ब्लॉग ने ‘इंग्लिश प्रोफेशिएंसी इंडेक्स’ के हवाले से बताया है जो देश इंग्लिश में आगे हैं वे जीडीपी, प्रति व्यक्ति और ह्यूमन डेवलपमेंट इंडेक्स में भी आगे हैं। इस रिपोर्ट में दुनिया भर के एच.आर. मैनेजरों से सर्वे के आधार पर बताया गया है कि अंग्रेजी में काबिलियत कर्मचारियों को 50 फीसदी तक ज्यादा सैलरी दिलाती है।
अंग्रेज़ी सीखने की धुन ने जैक मा को कहां से कहां पहुंचा दिया
अंग्रेजी आपको कहां से कहां पहुंचा सकती है कि इसका फिलहाल इस दुनिया में सबसे बड़ा उदाहरण हैं, दिग्गज चीनी ई-कॉमर्स कंपनी के संस्थापक जैक मा। जैक मा को 12 साल की उम्र में समझ आ गया था कि अंग्रेजी तरक्की का सबसे तगड़ा पासपोर्ट है। आंधी आए, बारिश हो या बर्फ गिरे, रोज सुबह 12 साल के जैक मा हांगझाऊ लेक सिटी डिस्ट्रिक्ट सिटी के नजदीक एक होटल में पहुंच जाते। अपनी अंग्रेजी अच्छी करने के लिए वह यहां लगातार आठ साल तक बाहर से आने वाले पर्यटकों को घुमाने ले जाते। उनसे उनके तौर-तरीके सीखते और अपनी अंग्रेजी को मांजते। इस अंग्रेजी की बदौलत ही वह बाद में एक कॉलेज में इस सबजेक्ट के टीचर बन गए। अंग्रेजी ने जैक मा को दुनिया को समझने में मदद की। उन्होंने विदेशियों के तौर-तरीके सीखे और अपने सोचने का तरीका सुधारा। इंटरनेट से भी उनका परिचय इसी भाषा के जरिये हुआ। फिर जैक मा ने पीछे मुड़ कर नहीं दिखा। आज अली बाबा दुनिया की सबसे बड़ी ई-कॉमर्स कंपनी अमेजन को टक्कर दे रही है।
अंबेडकर ने कहा था, अंग्रेजी शेरनी का दूध
इस देश में दलितों के सबसे बड़े आइकन भीमराव अंबेडकर ने अंग्रेजी को शेरनी का दूध कहा था। उन्होंने दलितों से अपनाने को कहा था। इस अंग्रेजी ने खुद अंबेडकर को मजबूत किया था। और अब भी यह हर उस शख्स को मजबूत बना रही है जो आर्थिक-सामाजिक तौर पर खुद को एक कमजोर जमीन पर खड़ा पाता है।
नई शिक्षा नीति में पांचवीं क्लास के बाद ही अंग्रेजी पर जोर देने की रणनीति भारत के उन बच्चों के साथ धोखाधड़ी होगी, जिन्हें आगे जाकर भारी गला काट प्रतिस्पर्द्धा वाले मार्केट में उतरना होगा। उस वक्त वह मजबूत अंग्रेजी बगैर खुद को निहत्था महसूस करेंगे और हारने को अभिशप्त होंगे।
अंग्रेजी पर पांचवीं के बाद जोर देने का फॉर्मूला फेल चुका है। इसने भारतीय युवाओं की एक पूरी पीढ़ी को हमेशा के लिए समृद्धि के दौड़ से बाहर कर दिया है। आज भी यह पीढ़ी जॉब मार्केट में गैर बराबरी का सलीब ढो रही है।
देश में एजुकेशन, लेबर मार्केट, सोशल और इकनॉमिक मोबिलिटी के बीच के सूत्र के तौर पर अंग्रेजी की भूमिका निर्विवाद तरीके से स्थापित हो चुकी है। सामाजिक और आर्थिक तौर पर पिछड़ी आबादी को यह सूत्र अब आसानी से समझ आ रहा है। इसलिए सरकार चाहे मातृभाषा पर पढ़ाई के फॉर्मूले पर जितना जोर दे यह लोगों को दिलोदिमाग में नहीं उतरेगा।
(लेखक स्वतंत्र पत्रकार हैं। विचार व्यक्तिगत हैं।)
इसे भी पढ़ें : अगर वे सिर्फ अंग्रेजी सीख लेते हैं तो ओबीसी आरक्षण का फायदा उठाने की स्थिति में आ सकते हैं
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva